(ສພຊ)ຄະນະຜູ້ແທນສະພາແຫ່ງຊາດລາວ ນຳໂດຍ ທ່ານ ເອກະສະຫວ່າງ ວົງວິຈິດ ປະທານກຳມາທິການການຕ່າງປະເທດ ສະພາແຫ່ງຊາດລາວ, ຮອງປະທານສະມັດຊາ ລັດຖະສະພາຝຣັ່ງໂກໂຟນີ, ປະທານຄະນະລັດຖະສະພາຝຣັ່ງໂກໂຟນີຂອງສະພາແຫ່ງຊາດລາວ ພ້ອມດ້ວຍຄະນະ ໄດ້ເຂົ້າຮ່ວມກອງປະຊຸມສະມັດຊາລັດຖະສະພາຝຣັ່ງໂກໂຟນີ ຄັ້ງທີ 44 ພາຍໃຕ້ຫົວຂໍ້ “ການດໍາເນີນງານທີ່ດີຂອງລັດຖະສະພາໃນຍຸກດີຈິຕອນ” ຊຶ່ງໄດ້ມີຂື້ນ ໃນລະຫວ່າງວັນທີ 5-10 ກໍລະກົດ 2018 ທີ່ ນະຄອນ ເກເບັກ, ປະເທດ ການາດາ. ເຂົ້າຮ່ວມກອງປະຊຸມຄັ້ງນີ້ ມີປະທານ-ຮອງປະທານສະພາແຫ່ງຊາດ ແລະ ສະມາຊິກສະພາແຫ່ງຊາດ ຈາກປະເທດສະມາຊິກ ທີ່ໃຊ້ພາສາຝຣັ່ງທັງໝົດ 83 ປະເທດ ໃນນີ້ມີສະມາຊິກສົມບູນ 51 ປະເທດ, ສະມາຊິກສຳຮອງ 15 ປະເທດ ແລະ ຜູ້ສັງເກດການ 17 ປະເທດ ເຂົ້າຮ່ວມທັງໝົດ ມີ 370 ທ່ານ.
ໃນກອງປະຊຸມຄັ້ງນີ້ ທ່ານ ເອກສະຫວ່າງ ວົງວິຈິດ, ຫົວໜ້າຄະນະຜູ້ແທນ ສະພາແຫ່ງຊາດລາວ ກໍໄດ້ຂື້ນສະເໜີບົດກ່ຽວກັບການດໍາເນີນງານ ທີ່ດີຂອງສະພາແຫ່ງຊາດລາວໃນຍຸກດີຈິຕອນ (Les Bonnes Pratiques des Parlements a l’ Ere du numérique)” ຕາມກອບເນື້ອໃນກອງປະຊຸມ, ໂດຍ ທ່ານໄດ້ຍົກໃຫ້ເຫັນບົດບາດ ແລະ ຄວາມສຳຄັນຂອງລະບົບດີຈີຕອນ ທີ່ນຳໃຊ້ເຂົ້າໃນການອຳນວຍຄວາມສະດວກໃຫ້ແກ່ການປະຕິບັດໜ້າທີ່ຂອງສະພາແຫ່ງຊາດລາວ ໂດຍສະເພາະແມ່ນການນໍາໃຊ້ລະບົບດີຈີຕອນ ເພື່ອລົງຄະແນນສຽງຮັບຮອງເອົາ ການພິຈາລະນາບັນຫາສຳຄັນຂອງຊາດ ໃນກອງປະຊຸມສະໄໝສາມັນໃນແຕ່ລະຄັ້ງ ລວມທັງ ການຄວບຄຸມການດໍາເນີນກອງປະຊຸມ, ການປະກອບຄໍາເຫັນ ແລະ ການສະໜອງຂໍ້ມູນ ໃຫ້ແກ່ກອງປະຊຸມດ້ວຍລະບົບດີຈີຕອນ. ພ້ອມດຽວກັນ, ຄະນະຜູ້ແທນລາວ ຍັງໄດ້ເຂົ້າຮ່ວມກອງປະຊຸມກໍາມາທິການຕ່າງໆ ຂອງສະມັດຊາລັດຖະສະພາຂອງບັນດາປະເທດ ທີ່ໃຊ້ພາສາຝຣັ່ງ.
ບຸນເກີດ ວົງໄຊຍາ